Soektog na tienermeisie eindig tragiesKlara Göttert. Foto: Facebook Die soektog na ŉ 14-jarige meisie van Johannesburg het Dinsdag tragies geëindig toe haar liggaam by die Northgate-winkelsentrum naby Fourways gevind is. Klara Göttert is Dinsdagmiddag as vermis aangemeld nadat sy nie ná skool terug huis toe gekeer het nie. ŉ Grootskaalse soektog is begin en haar liggaam is omstreeks 21:30 by die winkelsentrum gevind. Sy het vermoedelik van die boonste verdieping af gespring. Liesl Göttert, Klara se ma, het Dinsdag aan Maroela Media gesê sy is verslae. “Ek het net daar gesit en haar lyfie vasgehou totdat hulle haar kom haal het,” het sy gesê. Volgens Göttert blyk dit dat dit ŉ sameloop van omstandighede was wat Klara laat besluit het om haar eie lewe te neem. “Sy het ŉ sketsboek gehad waarin sy sketse geteken het van die dinge wat in haar gemoed aangegaan het. Die boek is nou by die polisie. Dit lyk asof die druk van verhoudings by die huis en by die skool, vriendskappe, goedjies by die huis, alles het net vir haar te veel geraak,” het sy in trane gesê. Göttert het gesê sy en haar man was bewus van goed wat Klara gepla het en dat sy berading ontvang het om oor haar bekommernisse te praat. “Maar omdat sy so ’n opgeruimde, vrolike en liefdevolle mens was, was dit soveel moeiliker om enige tekens van depressie te sien. ’n Mens kon nooit dink dit is wat in haar gemoed aangegaan het nie,” het sy gesê. “Ek wil net so graag vir ander ouers sê, asseblief luister na julle kinders. Luister, sien en hoor hulle. Ons moet ophou geld en sukses najaag en na ons kinders luister.” Klara was ŉ gr. 8-leerling aan die Duitse Skool in Johannesburg. Sy was die jongste van drie kinders. Ao. Balan Muthan, woordvoerder van die polisie, het bevestig dat ŉ 14-jarige meisie se liggaam by die Northgate-winkelsentrum gevind is. “’n Geregtelike doodsondersoek is begin,” het hy gesê.